עוד לא נרגע לנו הגרון מהצרחות שצרחנו כשבעלה לשעבר של ג'ניפר אניסטון, ג'סטין ת'רו, העלה סטורי לאינסטגרם וחשף כי הוא חגג את חג ההודיה יחד עם אניסטון וחבריה הטובים, והנה הגיע תורו של האקס המיתולוגי, בראד פיט, לקחת חלק באירועי החגים.
פרסומים מעבר לים חשפו כי פיט הגיע ביום שבת האחרון לחגיגות המוקדמות של חג המולד שנערכו בביתה של אניסטון. מקור אלמוני שהיה במסיבה סיפר לאתר US Weekly כי הכוכב הגיע לקראת השעה 19:00 ונשאר עד סוף המסיבה. ג'ניפר, בתור מי שהפכה לאושיית אינסטגרם, לא יכולת לפרגן לנו באיזה סטורי, משהו?
"ג'ניפר מאוד אוהבת את המסיבות המקדימות לחג המולד", סיפר מקורב נוסף למגזין People, והוסיף: "היא אוהבת את חג המולד וכמו תמיד, הזמינה את כל חבריה הטובים". כשנשאל המקורב לגבי היחסים עם פיט, אמר: "הם היו בקשר כמה פעמים נוספות מאז שבראד הגיע לחגיגות יום ההולדת שלה, הם שומרים על קשר ידידותי". וול, תרשו לנו לפנטז אחרת.
מלבד פיט, שכאמור היה מסמר הערב (לפחות מבחינתנו), בין החברים הנוספים שהגיעו היו גם הנשואים הטריים גווינת' פאלטרו ובראד פלצ'וק, ג'ימי קימל וקייט הדסון.